Bohuslav Tablic

**Bohuslav Tablic** (* 6. september 1769, České Brezovo – † 21. január 1832, Kostolné Moravce) bol slovenský básnik, prekladateľ a literárny historik, evanjelický kňaz; básnicky najproduktívnejší predstaviteľ idylickej línie slovenského osvietenského klasicizmu.

## Životopis
Jeho otec bol učiteľ Martin Tablic a matka Mária rod. Makovínyová. Vzdelanie získaval v rokoch 17811783 v Dobšinej, v rokoch 17831789 v Bratislave (evanjelické lýceum) a v rokoch 17901792 v nemeckej Jene, kde študoval filozofiu, teológiu, medicínu, angličtinu a francúzštinu. Počas štúdií v Jene založil spolu s Jurajom Palkovičom Societas slavica a v roku 1810 počas pôsobenia v Kostolných Moravciach založil Učenú spoločnosť banského okolia, ktorá sa označovala ako slovenská literárna a vedecká spoločnosť. Bol členom básnického združenia organizovaného Antonínom Jaroslavom Puchmajerom. Pôsobil ako evanjelický kazateľ, v roku 1827 sa stal konseniorom a v roku 1829 seniorom.

## Tvorba
Literatúre sa venoval už počas štúdií v Jene. Písal verše a príležitostné básne, teologické, historické, hospodárske a právne knihy s ľudovýchovným zameraním, ale tiež prekladal z nemčiny, angličtiny a maďarčiny. Jeho najvýznamnejším dielom je *Poezye. Paměti česko-slovenských básnířův ane veršovců*, ktoré sú prvými dejinami poézie v národnom jazyku, z ktorých vychádzali a nadväzovali na ne i neskoršie generácie literárnych historikov (Jozef Miloslav Hurban a i.). Každý zo štyroch dielov obsahuje polovicu pamätí a polovicu poézie. *Paměti* obsahujú charakteristiky 77 uhorských básnikov a veršovníkov, *Poezye* zas príležitostné, intímne, galantné, klasicistické, rokokové, anakreontické a lyrické básne, ódy, elégie a selanky, bájky, anekdoty, baladické piesne a burlesky, ktoré sú ako jeho pôvodnou tvorbou, tak i prekladmi rôznych autorov.

## Dielo
1802 – *Dva zpěvy*, báseň pri príležitosti inštalácie Daniela Krudiho
* 1802 – *Zpěv pieridských Muz skalickým Zuzannám k svátku jejich jména*
* 1803 – *Zuzanna babylonská. Zpěv skalickým Zuzanám k svátku jejich jména*
* 1803 – *Světlo literního umění*, o pôsobení Juraja Palkoviča na bratislavskom lýceu
* 1803 – *Zlaté poutko*, svadobné blahoželanie
* 1804 – *Památné príhody Štěpána Pilaríka*
* 1805 – *Slovenští veršovci*, výber básní starších slovenských básnikov
* 1806 – *Junina obět. Masopustní báseň… *
* 1806 / 1812 – *Poezye. Paměti česko-slovenských básnířův ane veršovců, kteříž se buďto v Uherské zemi zrodili, aneb aspoň v Uhřích živi byli* (4 zväzky), prvý ucelený prehľad literárneho vývinu u nás
* 1809 – *Slovenští veršovci*, II. diel. 
* *1809 -  Pieseň o zbojníkovi Jánošíkovi* (bez krstného mena, v pôvodnom zápise spred r. 1781: Pisen o Janosikowi Zbognikowy) aj sprievodný                                                                   životopis historického Juraja Jánošíka.
* 1813 – *Lidomil, poučující, kterak by lidé… šťastně retování býti mohli*
* 1819 – *Kratičká dietetika, to jest zpráva k zadržení dobrého řádu života a k zachování tudy stálého zdraví a ž do nejpozdnější starosti*
* 1820 – *Lidomil veršami vyobrazený*
* 1820 – *Slabikář pro školy velebného Baňského okolí*
* 1823 – *Radostné jubileum aneb padesátiletí kazatelského uřadu… Pavla Šramka*

## Pamiatky
* hrob s náhrobníkom v Kostolných Moravciach
* pamätná tabuľa od L.J. Šalouna (1930)
* zlomok literárnej pozostalosti (dielo, korešpondencia a fotodokumentačný materiál v LAMS)

## Referencie

## Literatúra
* *[[Slovenský biografický slovník]]*

## Externé odkazy
* 
* 
* Záznam o narodení a krste v matrike - evanjelická farnosť; pokrstený ako Bohuslaus Tablitz
* Záznam o úmrtí v matrike - evanjelická farnosť Kostolné Moravce

Kategória:Slovenskí spisovatelia
Kategória:Slovenskí básnici
Kategória:Slovenskí filozofi
Kategória:Slovenskí evanjelickí kňazi
Kategória:Slovenskí literárni historici
Kategória:Slovenskí prekladatelia
Kategória:Osobnosti z Českého Brezova